Fyrstu 1200 skammtar bóluefnisins frá Moderna bárust drefingarfyrirtækinu Distica upp úr klukkan níu í morgun. Júlía Rós Atladóttir framkvæmdastjóri þess segir að ef allt gekk að óskum við flutninginn til landsins verði bóluefninu dreift í fyrramálið.
Nú var sending númer tvö að koma af bóluefni til landsins og fyrsta sendingin frá Moderna. Þannig að þetta er stór dagur líka í dag.
Bóluefnið var flutt til landsins með fraktflugi Icelandair frá Belgíu. Vélin lenti rétt fyrir klukkan átta í morgun. Bóluefnið var síðan flutt með stórum flutningabíl til dreifingarfyrirtækisins, í honum var bretti með einum pappakassa sem inniheldur um tólfhundruð skammta. Eins og áður fylgdi sérsveitin kassanum á leiðarenda.
Hitastig bóluefnisins frá Moderna á að vera mínus 15-25 gráður en bóluefni Pfizer geymist við mínus 60-90 gráður.
Nú þarf að skoða hitastigið, hvernig hitastigið var í flutningnum og fara yfir það. Þetta er viðkvæmt fyrir hitastigið þó að þetta sé ekki -80. Þá er það samt viðkvæmt. Við þurfum að fara yfir hitastigið hvrenig það var alveg frá því að varan var pökkuð úti, og flutningurinn til landsins. Nú er að sjá hvort það séu nokkuð frávik þar en þetta er í góðum flutningsumbúðum þannig við gerum ekki ráð fyrir því.
Moderna þarf að gefa samþykki fyrir því að það megi nota bóluefnið þegar þessari yfirferð er lokið.
Líklega verður því dreift í fyrramálið ef allt fer að óskum.
Skammtarnir eru ætlaðir framlínustarfsfólki einna helst á höfuðborgarsvæðinu. Heilsugæslan stefnir á að bólusetja um 500 lögreglu- og sjúkraflutningamenn í framlínu og starfsfólk farsóttarhúss á morgun. Þá fær Landspítali 700 skammta. Eins og með lyfið frá Pfizer þarf aðra sprautu að nokkrum vikum liðnum. Búist er við 1200 skömmtum frá Moderna aðra hverja viku út febrúar. Næsta miðvikudag kemur önnur sending frá Pfizer með um þrjú þúsund skömmtum sem fara til eldri borgara.
Fyrsta sending bóluefnis frá Moderna er komin til landsins. 1200 skammtar verða gefnir framlínustarfsfólki á morgun ef hitastigið var rétt í flutningnum til landsins. 